《十月二十七日度岭作》
清代·方浚颐

舍舟登陆三日间，今朝饱看凌江山。宾旸门外莽空阔，洪岩青江纷斑斓。

珠玑楼巷榜仍旧，亭亭几树霜枫殷。老榕稚松满岩壑，万绿嵌以荔子斑。

小春更比春景厉，丹黄紫翠开心颜。槐花塘边路幽邃，红梅驿畔峰回环。

曲曲徐向螺壳转，娟娟况有蛾眉弯。枝头玉蝶正飞舞，吟兴勃发须臾间。

方思敲火品卓锡，沙弥膜拜陈忧患。荒祠仅余四壁在，却走龙象奔豺獌。

十八年前我曾到，七梅痛已成枯菅。相公风度且勿论，大力能凿横浦关。

功德及民礼宜祀，微公鸟道穷跻攀。雨淋日炙尘网挂，云车风马何时还。

雄州筑郭费甚钜，此役不过数百锾。修举废坠有司责，亟召匠作延输般。

重安户牖整栌欂，再施华垩除昏黫。神兮妥侑降之福，岭南岭北无恫瘝。

暗香补种一千本，花时行旅都忘艰。前贤盛迹半芜没，我方惆怅红桥湾。

作者简介：（1815—1889）清安徽定远人，字子箴，号梦园。道光二十四年进士，由编修历官四川按察使。有《二知轩诗文集》。